text: El grup parlamentari dels Comuns proposa que la seu nacional de l'Agència de la Natura s'ubiqui a les Terres de l'Ebre - EbreDigital.cat
  Catalunya en Comú Podem ha decidit fer seua la petició de Movem Terres de l'Ebre perquè el territori ebrenc aculli la seu principal de l'Agència de la Natura de Catalunya, l'organisme que
  ha de servir per impulsar polítiques de protecció, restauració i millora de la gestió i la conservació de la biodiversitat i el patrimoni natural català, i ho proposarà al Govern de la Generalitat.
  En un comunicat, el grup parlamentari ha argumentat que després de l'aprovació de la proposició de llei de creació de l'Agència, cal fer un "pas més" i "trencar amb el desequilibri territorial històric" de situar seus i departaments més enllà de Barcelona. Els comuns consideren que la nova agència ha de revertir les problemàtiques que pateix el territori i que el disseny del desplegament garanteixi la participació dels ens locals i socials. El grup ha reivindicat que les Terres de l'Ebre són una Reserva de la Biosfera i que compten amb parcs naturals, espais protegits i hectàrees de la Xarxa Natura 2000.